PMIndiaData/PMIndiaSum huggingface dataset:
পাৰিপাৰ্শ্বিক সহযোগিতা বৃদ্ধিৰ ক্ষেত্ৰত ভাৰত আৰু ফিনলেণ্ডৰ মাজত প্ৰস্তাৱিত সহযোগিতা চুক্তিত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত পাৰিপাৰ্শ্বিক সহযোগিতা বৃদ্ধিৰ ক্ষেত্ৰত ভাৰত আৰু ফিনলেণ্ডৰ মাজত প্ৰস্তাৱিত সহযোগিতা চুক্তিত অনুমোদন জনায়। এই চুক্তিৰ ফলত পৰিৱেশৰ সুৰক্ষা তথা প্রাকৃতিক সম্পদৰ সঠিক পৰিচালনাৰ দৰে গুৰুত্বপূর্ণ ক্ষেত্রত দুয়োখন দেশৰ মাজত আৰু অধিক ঘনিষ্ঠ আৰু দীর্ঘম্যদী সহযোগিতা গঢ়ি উঠিব। পৰিৱেশ সংক্রান্তীয় সংশ্লিষ্ট আইনসমূহৰ প্ৰতি লক্ষ্য ৰাখি এই সহযোগিতা গঢ়ি তোলা হ’ব। এই চুক্তি স্বাক্ষৰ কৰাৰ ফলত পৰিৱেশৰ সুৰক্ষা, সংৰক্ষণ, জলবায়ু পৰিৱর্তন আৰু বন্যপ্রাণীৰ সুৰক্ষা তথা সংৰক্ষণৰ ক্ষেত্রত অত্যাধূনিক প্রযুক্তি আৰু উন্নত পদ্ধতি লাভ কৰাটো সম্ভৱ হ’ব। এই চুক্তিয়ে সামৰি লোৱা সহযোগিতামূলক বিষয়বোৰৰ ভিতৰত–জল আৰু বায়ু প্ৰদূষণ প্রতিৰোধ আৰু প্ৰদূষণমুক্ত কৰা, আৱৰ্জনা ব্যৱস্থাপনাৰ সমান্তৰালভাৱে বিপজ্জনক পেলনীয়া সামগ্ৰী আৰু অন্যান্য পেলনীয়া সামগ্ৰীৰ পৰা শক্তি উৎপাদন প্রযুক্তি হস্তান্তৰ কৰাৰ উপৰি কার্বন নির্গমন হ্ৰাস কৰাৰ পদ্ধতি তথা প্রাকৃতিক সম্পদৰ সুস্থ পৰিচালনাৰ ক্ষেত্রতো সহযোগিতা গঢ়ি তোলাৰ কথা কোৱা হৈছে। এই চুক্তিত জলবায়ু পৰিৱর্তন; পৰিৱেশ আৰু অৰণ্য অঞ্চলৰ ওপৰত নিৰীক্ষণ তথা তথ্য ব্যৱস্থাপনা; সামুদ্রিক আৰু উপকূলৱর্তী অঞ্চলৰ সম্পদৰ সংৰক্ষণ; মহাসাগৰ আৰু সাগৰত গঢ়ি উঠা দ্বীপপুঞ্জৰ সুসংহত জল পৰিচালনা আৰু উভয় দেশৰ সহমতৰ ভিত্তিত স্থিৰ হোৱা বিষয়সমূহেও গুৰুত্ব লাভ কৰিব। উল্লেখ্য যে সমগ্ৰ বিশ্বই বৰ্তমান জলবায়ু পৰিৱৰ্তনৰ ফলত সৃষ্টি হোৱা সীমাহীন সমস্যাৰ সন্মুখীন হৈছে। এক ব্যাপক উপকূলৱৰ্তী তথা চহকী জৈৱ-বৈচিত্ৰৰে সমৃদ্ধ ভাৰত এক উদ্ভাসিত অৰ্থনীতিৰ দেশ। ইফালে, বায়ু আৰু জলপ্ৰদূষণৰ লগতে বন্যপ্ৰাণী সুৰক্ষা হৈছে ফিনলেণ্ডৰ মুখ্য সমস্যা। ইয়াৰ প্ৰতি লক্ষ্য ৰাখি দুয়োখন দেশে অত্যাধূনিক প্ৰযুক্তি আৰু উন্নত পদ্ধতিৰে এইবোৰৰ মোকাবিলা কৰিবলৈ যুটীয়া পদক্ষেপ হাতত লৈছে।
চেটি চান্দ উপলক্ষে দেশবাসীলৈ প্ৰধানমন্ত্ৰীৰ শুভেচ্ছা

প্ৰধানমন্ত্ৰী শ্ৰী নৰেন্দ্ৰ মোদীয়ে চেটি চান্দ উপলক্ষে দেশবাসীলৈ শুভেচ্ছা জ্ঞাপন কৰিছে। এক বাৰ্তাত প্ৰধানমন্ত্ৰীয়ে কয়, “পবিত্ৰ চেটি চান্দ উপলক্ষে সিন্ধি সম্প্ৰদায়লৈ মোৰ আন্তৰিক শুভেচ্ছা জনাইছো। ভগবান ঝুলেলালে যেন আমাৰ সকলোকে আৰ্শীৰ্বাদ প্ৰদান কৰে আৰু অনাগত বৰ্ষটো আনন্দময় হৈ পৰে, তাকে কামনা কৰিলোঁ।”
ৰাষ্ট্ৰীয় প্ৰেছ দিৱস উপলক্ষে সংবাদকৰ্মীসকলক প্ৰধানমন্ত্ৰীৰ শুভেচ্ছা

প্ৰধানমন্ত্ৰী শ্ৰী নৰেন্দ্ৰ মোদীয়ে ৰাষ্ট্ৰীয় প্ৰেছ দিৱস উপলক্ষে সংবাদকৰ্মীসকললৈ শুভেচ্ছা জ্ঞাপন কৰিছে। এক বাৰ্তাত প্ৰধানমন্ত্ৰীয়ে কয়, “ৰাষ্ট্ৰীয় প্ৰেছ দিৱস উপলক্ষে সংবাদ মাধ্যমৰ সকলো বন্ধুবৰ্গলৈ মই মোৰ শুভেচ্ছা জ্ঞাপন কৰিছো। আমাৰ সংবাদ মাধ্যমৰ কঠোৰ পৰিশ্ৰমক, বিশেষকৈ বিভিন্ন স্থানত ৰাষ্ট্ৰীয় আৰু বিশ্বৰ বিভিন্ন বা-বাতৰি সংগ্ৰহৰ বাবে সংবাদদাতা আৰু কেমেৰাপাৰ্ছনসকলে কৰা নেৰানেপেৰা পৰিশ্ৰমক মই প্ৰশংসা কৰিছো। বাকৰূদ্ধসকলৰ হৈ মাত মতাৰ ক্ষেত্ৰত সংবাদমাধ্যমে গ্ৰহণ কৰা ভূমিকাৰ শলাগ ল’বলগীয়া। বিগত তিনি বছৰত ‘স্বচ্চ ভাৰত অভিযান’ক সংবাদমাধ্যমে এক শক্তিশালী ৰূপ দিয়াৰ লগতে স্বচ্চতাৰ বাৰ্তা অতি ফলপ্ৰসূভাৱে সকলোৰে মাজত প্ৰচাৰ কৰি আহিছে। আজি কালি আমি দেখিছো যে বৰ্তমান ম’বাইলৰ জৰিয়তে ছ’চিয়েল মিডিয়াৰ উত্থান আৰু বিভিন্ন বা-বাতৰি পৰিৱেশন হয়। মই নিশ্চিত যে এই সুবিধাবোৰে সংবাদমাধ্যমক উপকৃত কৰিব আৰু সংবাদমাধ্যম অধিক গণতান্ত্ৰিক আৰু সহযোগিতামূলক হ’ব। এক মুক্ত সংবাদমাধ্যম এখন গতিশীল গণতন্ত্ৰৰ আধাৰশিলা। সকলো সংবাদ আৰু মতপ্ৰকাশৰ পূৰ্ণ স্বাধীনতা প্ৰদানৰ ক্ষেত্ৰত আমি প্ৰতিশ্ৰুতিৱদ্ধ। আমাৰ সংবাদ মাধ্যমে ১২৫ কোটি ভাৰতীয়ৰ দক্ষতা, শক্তি আৰু সৃষ্টিশীলতাক যিমান পাৰি সিমান প্ৰদৰ্শন কৰক তাৰে কামনা কৰিলো।
ছোৱাজিলেণ্ডক কৰ সাহায্য প্রদানত বিবেচনা কৰাৰ ক্ষেত্ৰত প্ৰস্তাৱিত চুক্তি স্বাক্ষৰ কৰিবলৈ কেবিনেটৰ অনুমোদন

প্রধানমন্ত্রী শ্রী নৰেন্দ্র মোদীৰ সভাপতিত্বত আজি অনুষ্ঠিত কেন্দ্রীয় কেবিনেট বৈঠকত ভাৰত আৰু ছোৱাজিলেণ্ডৰ (বর্তমান ছোৱাতিনি নামে পৰিচিত) মাজত সীমাবিহীন কৰ পৰিদৰ্শক কর্মসূচীৰ অধীনত দেশখনক কৰ সম্পৰ্কীয় সহযোগিতা প্রদানত এগৰাকী ভাৰতীয় বিশেষজ্ঞৰ নিযুক্তিৰ সন্দৰ্ভত বিবেচনা কৰাক লৈ প্ৰস্তাৱিত চুক্তি স্বাক্ষৰ কৰিবলৈ অনুমোদন জনাইছে। সীমাবিহীন কৰ পৰিদৰ্শক কর্মসূচীৰ অধীনত ভাৰত চৰকাৰ আৰু ছোৱাতিনি চৰকাৰৰ পাৰস্পৰিক সন্মতিৰ ভিত্তিত এগৰাকী ভাৰতীয় বিশেষজ্ঞক মনোনীত কৰা হৈছে। এই কর্মসূচীৰ অধীনত দেশখনক কৰ সাহায্য প্রদানত মনোনীত ভাৰতীয় বিশেষজ্ঞৰ নিযুক্তিৰ সৈতে জড়িত চর্তাৱলীসমূহক চূড়ান্ত ৰূপ দিয়া হ’ব। এই কর্মসূচীৰ অধীনত ভাৰতীয় বিশেষজ্ঞৰ নিযুক্তিৰ ফলত উন্নয়নশীল দেশসমূহক কৰৰ ক্ষেত্রত দক্ষতা বৃদ্ধিত ভাৰতৰ সাহায্য আৰু অধিক বৃদ্ধি পাব।
আই টি বি পিৰ শিক্ষামূলক ভ্ৰমণত অংশ লোৱা ছিক্কিম আৰু লাডাখৰ ছাত্ৰৰ দলৰ সৈতে প্ৰধানমন্ত্ৰীৰ সাক্ষাৎ

আই টি বি পিৰ শিক্ষামূলক ভ্ৰমণত অংশ লৈ ভাৰতৰ বিভিন্ন স্থানলৈ যাবলৈ ওলোৱা ছিক্কিম আৰু লাডাখৰ দুটা দলৰ ৫৩ জন ছাত্ৰৰ সৈতে প্ৰধানমন্ত্ৰী শ্ৰী নৰেন্দ্ৰ মোদীয়ে আজি সাক্ষাৎ কৰে। অতি ঘৰুৱাভাৱে প্ৰধানমন্ত্ৰীৰ সৈতে সাক্ষাৎ কৰি ছাত্ৰসকলে এখন সমৃদ্ধিশালী তথা দুৰ্নীতিমুক্ত ভাৰত গঢ়াৰ বাবে তেওঁলোকৰ আশা সম্পৰ্কে অৱগত কৰে। প্ৰধানমন্ত্ৰীয়ে তেওঁলোকক এই দিশত আগবাঢ়িবলৈ উৎসাহিত কৰে।তেওঁ লগতে ছাত্ৰসকলক অধিক কৰ্মক্ষম হ’বৰ বাবে শাৰীৰিক ভাৱে সবল হোৱাৰ চেষ্টা কৰিবলৈও আহ্বান জনায়। এই প্ৰসঙ্গতে যোগভ্যাসৰ প্ৰাসঙ্গিকতা সম্পৰ্কো আলোচনা হয়। প্ৰধানমন্ত্ৰীগৰাকীয়ে শিকাৰ আগ্ৰহৰ প্ৰতি গুৰুত্ব দি কয় যে সকলো মানুহে আজীৱন শিকাৰু হৈ থাকিব লাগে। ছাত্ৰসকলে ডিজিটেল ইণ্ডিয়াৰ প্ৰতি আগ্ৰহ প্ৰকট কৰে। নগদবিহীন লেন-দেনৰ কথাও আলোচনা হয়। প্ৰধানমন্ত্ৰীগৰাকীয়ে পোনপটীয়া সুবিধা প্ৰদানৰদ্বাৰা সাধাৰণ মানুহ কেনেকৈ লাভান্বিত হৈছে তাৰ ব্যাখ্যা আগবঢ়ায়। ছাত্ৰসকলে প্ৰধানমন্ত্ৰীৰদ্বাৰা ৰচিত ‘এক্সাম ৱাৰিয়ৰ’ গ্ৰন্থখনৰ কথা উল্লেখ কৰে যি তেওঁলোকক অপ্ৰয়োজনীয় চিন্তা তথা হেঁচা নোলোৱাকৈ জীয়াই থাকিবলৈ প্ৰেৰণা দি আহিছে।
ৰাজস্থানৰ বাৰ্মাৰৰ পাচ্চপাদ্ৰাত ৰাজস্থান শোধনাগাৰৰ উদ্বোধনী অনুষ্ঠানত প্ৰধানমন্ত্ৰীয়ে ভাষণ প্ৰদান কৰে

প্ৰধানমন্ত্ৰী শ্ৰী নৰেন্দ্ৰ মোদীয়ে আজি ৰাজস্থানৰ বাৰ্মাৰৰ পাচ্চপাদ্ৰাত ৰাজস্থান শোধনাগাৰৰ উদ্বোধনী অনুষ্ঠানত উপস্থিত জনতাক উদ্দেশ্যি ভাষণ প্ৰদান কৰে। ৰাজস্থানৰ মূখ্যমন্ত্ৰী শ্ৰীমতী বসুন্ধৰা ৰাজে আৰু পেট্ৰলিয়াম দপ্তৰৰ কেন্দ্ৰীয় মন্ত্ৰী ধৰ্মেন্দ্ৰ প্ৰধানক অভিনন্দন জ্ঞাপন কৰি প্ৰধানমন্ত্ৰীগৰাকীয়ে কয় যে কেইদিনমানৰ আগতে হৈ যোৱা মকৰ সংক্ৰান্তিয়ে অতি সুখৰ খবৰ কঢ়িয়াই আনিছে। এই উৎসৱমুখৰ পৰিৱেশে সমৃদ্ধিৰ বাৰ্তা বহন কৰি আনিছে আৰু এই প্ৰকল্পই ৰাজস্থানৰ বহুজনৰ জীৱনলৈ সমৃদ্ধি তথা আনন্দ কঢ়িয়াই আনিব। এয়া ‘সংকল্পৰ যোগেদি সিদ্ধি’ লাভৰ সময়। আমি ২০২২ চনত ভাৰতে স্বাধীনতা লাভৰ ৭৫ বছৰ পূৰ্ণ কৰাৰ সময়ৰ লক্ষ্য আগত ৰাখি আগবাঢ়িছো। প্ৰধানমন্ত্ৰীগৰাকীয়ে কয় যে পূৰ্বৰ উপ-ৰাষ্ট্ৰপতি তথা ৰাজস্থানৰ প্ৰাক্তন মূখ্যমন্ত্ৰী ভৈৰৱ সিং শ্বেখাৱটে ৰাজস্থানৰ আধুনিকীকৰণত বিশেষ অৱদান আগবঢ়াই গৈছে।তেওঁ লগতে জ্যেষ্ঠ নেতা তথা প্ৰাক্তন কেন্দ্ৰীয় মন্ত্ৰী শ্ৰী যশৱন্ত সিঙৰ আশু আৰোগ্য কামনা কৰি কয় যে দেশৰ প্ৰতি তেওঁৰ অৱদান অনন্য। প্ৰধানমন্ত্ৰীগৰাকীয়ে ৰাজস্থান চৰকাৰৰ প্ৰশংসা কৰি কয় যে মূখ্যমন্ত্ৰী শ্ৰীমতী বসুন্ধৰা ৰাজেই খৰাং বতৰকে ধৰি ৰাজ্যৰ বিভিন্ন সমস্যা সুকলমে সমাধা কৰাত সফল হৈছে। প্ৰধানমন্ত্ৰীগৰাকীয়ে কয় যে সেনা বাহিনীৰ বাবে এটা পদ, এটা পেন্সন ব্যৱস্থা কৰাৰ বাবে কেন্দ্ৰীয় চৰকাৰ প্ৰতিশ্ৰুতিৱদ্ধ আৰু চৰকাৰে এই দিশত কাম কৰি আছে। তেওঁ দৰিদ্ৰসকলে বেংকিঙৰ সুবিধা লাভ কৰা জন ধন যোজনাৰ কথাও উল্লেখ কৰে। ৰন্ধন গেছৰ বাবে থকা উজ্বলা যোজনা আৰু ১৮,০০০ তকৈও অধিক গাঁৱৰ বৈদ্যুতিকৰণৰ কথাও উল্লেখ কৰে। প্ৰধানমন্ত্ৰীগৰাকীয়ে মূখ্যমন্ত্ৰী শ্ৰীমতী বসুন্ধৰা ৰাজেক ৰাজ্যখনৰ বিকাশৰ বাবে ভূঁয়সী প্ৰশংসা কৰে।
দেশবাসীলৈ সৰ্বভাৰতীয় আয়ুৰ্বেদ প্ৰতিষ্ঠান উৎসৰ্গা প্ৰধানমন্ত্ৰীৰ

প্ৰধানমন্ত্ৰী শ্ৰী নৰেন্দ্ৰ মোদীয়ে আজি নতুন দিল্লীত সৰ্বভাৰতীয় আয়ুৰ্বেদ প্ৰতিষ্ঠান দেশবাসীৰ বাবে মুকলি কৰে৷ ধনভাণ্টাৰী জয়ন্তীক আয়ুৰ্বেদ দিৱস হিচাপে পালন কৰা সমবেত ৰাইজক প্ৰধানমন্ত্ৰীয়ে অভিনন্দন জ্ঞাপন কৰে৷ সৰ্বভাৰতীয় আয়ুৰ্বেদ প্ৰতিষ্ঠান স্থাপনৰ বাবে তেওঁ আয়ুস মন্ত্ৰালয়ক প্ৰশংসা কৰে৷ প্ৰধানমন্ত্ৰীয়ে কয় যে নিজৰ ঐতিহ্য আৰু ইতিহাসক মূল্য দিব নাজানিলে কোনো দেশে প্ৰগতিৰ পথত আগুৱাব নোৱাৰে৷ ঐতিহ্য আৰু ইতিহাসক পাহৰা দেশে নিজৰ পৰিচয় হেৰুৱায়৷ প্ৰধানমন্ত্ৰীয়ে কয় যে ভাৰত যেতিয়া স্বাধীন হোৱা নাছিল, তেতিয়া যোগাসন আৰু আয়ুৰ্বেদৰ দৰে প্ৰাচীন পৰম্পৰাসমূহ অনাদৃত হৈ আছিল৷ এই পৰম্পৰাসমূহৰ প্ৰতি বিশ্বাস ভংগ কৰিবলৈও আনকি অপচেষ্টা চলোৱা হৈছিল৷ বিগত তিনিটা বছৰত এই পৰিৱেশ যথেষ্টখিনি সলনি হৈছে আৰু আমাৰ চহকী ঐতিহ্যৰ প্ৰতি দেশবাসীৰ আস্থা আৰু বিশ্বাস উভতি আহিছে৷ আয়ুৰ্বেদ দিৱস অথবা যোগা দিৱসৰ প্ৰতি নাগৰিকৰ সহাঁৰিয়ে এই কথা প্ৰতীয়মান কৰে৷ প্ৰধানমন্ত্ৰীয়ে কয় যে আয়ুৰ্বেদ এক চিকিৎসা পদ্ধতিয়ে নহয়, ই জনস্বাস্থ্য আৰু পৰিৱেশ স্বাস্থ্যৰ ক্ষেত্ৰতো ফলদায়ক৷ সেইবাবেই চৰকাৰে আয়ুৰ্বেদ, যোগা আৰু আন আন আয়ুস পদ্ধতিৰ ওপৰত গুৰুত্ব আৰোপ কৰিছে৷ দেশৰ প্ৰতিখন জিলাতে এখনকৈ আয়ুৰ্বেদিক চিকিৎসালয় স্থাপন কৰিবলৈ চৰকাৰে পৰিকল্পনা যুগুত কৰিছে৷ বিগত তিনি বছৰত ৬৫ খনৰো অধিক আয়ুস হস্পিটালৰ উন্নয়ন সাধন কৰা হৈছে৷ প্ৰধানমন্ত্ৰীয়ে কয় যে বনৌষধি আয়ৰ এক গুৰুত্বপূৰ্ণ উৎস হ’ব পাৰে আৰু ভাৰতে এই ক্ষেত্ৰত নিজৰ সক্ষমতা সম্প্ৰসাৰিত কৰিব পাৰে। কেন্দ্ৰীয় চৰকাৰে স্বাস্থ্যসেৱা খণ্ডত ১০০শতাংশ এফডিআই অনুমোদন জনাইছে বুলিও তেওঁ উল্লেখ কৰে৷ প্ৰধানমন্ত্ৰীয়ে কয় যে দৰিদ্ৰ জনসাধাৰণৰ বাবে স্বাস্থ্যসেৱা সুলভ কৰি তোলাত চৰকাৰে মনোনিৱেশ কৰিছে৷ স্বচ্ছতাৰ ওপৰত চৰকাৰৰ গুৰুত্বক উনুকিয়াই তেওঁ কয় যে বিগত ৩বছৰত কেন্দ্ৰীয় চৰকাৰে ৫ কোটি টয়লেট নিৰ্মাণ কৰিছে৷ জনসাধাৰণৰ বাবে উন্নত মানৰ চিকিৎসা সেৱা উপলব্ধ কৰিবলৈ নতুন এইমছ স্থাপন কৰি থকা হৈছে বুলিও তেওঁ কয়৷
প্ৰধানমন্ত্ৰীৰ ৰাষ্ট্ৰীয় পুঁজিলৈ ৮.৫ কোটি টকাৰ চেক প্ৰদান আইটিবিপিৰ সঞ্চালকপ্ৰধানৰ

ভাৰত-তীব্বত সীমান্ত আৰক্ষী বাহিনীৰ সঞ্চালকপ্ৰধান শ্ৰী আৰ. কে. পাচনন্দাই আজি প্ৰধানমন্ত্ৰী শ্ৰী নৰেন্দ্ৰ মোদীক সাক্ষাৎ কৰাৰ লগতে প্ৰধানমন্ত্ৰীৰ ৰাষ্ট্ৰীয় সাহায্য পুঁজিলৈ ৮.৫ কোটি টকাৰ চেক প্ৰদান কৰে। এই ধনখিনি আইটিবিপি জোৱানসকলৰ বৰঙণিৰ জৰিয়তে সংগ্ৰহ কৰা হয়।
প্রধানমন্ত্রীক সাক্ষাৎ কৰিলে ফ্রান্সৰ ইউৰোপ আৰু বৈদেশিক পৰিক্ৰমা বিভাগৰ মন্ত্রী শ্ৰীযুত জ্যা লা ড্ৰায়াৰ

ফ্রান্সৰ ফ্রান্সৰ ইউৰোপ আৰু বৈদেশিক পৰিক্ৰমা বিভাগৰ মন্ত্রী শ্ৰীযুত জ্যা লা ড্ৰায়াই আজি প্রধানমন্ত্রী শ্রী নৰেন্দ্র মোদীৰ সাক্ষাৎ কৰে। তেওঁ চলিত বছৰৰ জুন মাহত প্ৰধানমন্ত্ৰীৰ ফ্রান্স ভ্ৰমণৰ পৰৱর্তী সমছোৱাত ভাৰত-ফ্রান্সৰ মাজত দ্বিপাক্ষিক সম্পর্কৰ শেহতীয়া অগ্ৰগতিৰ লগতে প্রসাৰ আৰু উন্নয়নৰ বিভিন্ন বিষয় আজি প্ৰধানমন্ত্ৰীক সাক্ষাতৰ সময়ত চমুকৈ উল্লেখ কৰে। প্ৰধানমন্ত্ৰীয়ে ভাৰত আৰু ফ্রান্সৰ দ্বিপাক্ষিক সম্পর্কৰ যি উন্নয়ন সম্ভৱ হৈছে, তাৰ বাবে লা ড্ৰায়াঁৰ অৱদানৰ ভূয়সী প্রশংসা কৰে। বর্তমানৰ বৈদেশিক পৰিক্ৰমা দপ্তৰৰ উপৰি পূৰ্বতে ফ্রান্সৰ প্রতিৰক্ষা মন্ত্রী হিচাপেও এনে ভূমিকা পালন কৰিছিল বুলি প্রসংগক্ৰমে দোঁহাৰে প্রধানমন্ত্রীয়ে। প্ৰধানমন্ত্ৰীয়ে কয় যে ভাৰত-ফ্রান্সৰ কৌশলগত অংশীদাৰিত্বৰ বিষয়টো কেৱল দ্বিপাক্ষিক সম্পর্ক প্রসাৰতে সীমাবদ্ধ নহয়। ই আঞ্চলিক তথা বৈশ্বিক পৰ্যায়ৰো শান্তি আৰু সুস্থিৰতা নিশ্চিত কৰাৰ ক্ষেত্রত এক উল্লেখযোগ্য ভূমিকা পালন কৰিছে। প্ৰধানমন্ত্ৰীয়ে ফ্রান্সৰ ৰাষ্ট্ৰপতি মাক্ৰক ভাৰতত আদৰণী জনোৱাৰ বাবে তেওঁ আগ্রহেৰে বাট চাই থকা বুলি লা ড্ৰায়াক অৱগত কৰে।
১৭-১৮ ছেপ্টেম্বৰত বাৰাণসী ভ্ৰমণ কৰিব প্ৰধানমন্ত্ৰীয়ে

প্রধানমন্ত্রী শ্রী নৰেন্দ্র মোদী ১৭ আৰু ১৮ ছেপ্টেম্বৰ, ২০১৮ত তেওঁৰ সংসদীয় সমষ্টি বাৰাণসী ভ্ৰমণ কৰিব। ১৭ ছেপ্টেম্বৰৰ আবেলি বাৰাণসীত উপস্থিত হ’ব। তাৰপাছত প্রধানমন্ত্রীয়ে পোন-পোনে নৰউৰ গাঁৱলৈ য’ত তেওঁ ‘ৰুম টু ৰিড’ নামৰ বেচৰকাৰী সংস্থাৰ সাহায্যৰে চলা এখন প্রাথমিক বিদ্যালয়ৰ শিশুসকলৰ সৈতে মিলিত হ’ব। ইয়াৰ পাছতে তেওঁ ডিএলডব্লিউ চৌহদত প্রধানমন্ত্রীয়ে কাশী বিদ্যাপীঠৰ ছাত্র-ছাত্রীসকলৰ লগতে বিদ্যাপীঠৰ শিশুসকলক সাহায্য আগবঢ়োৱাসকলকো সাক্ষাৎ কৰিব। ১৭ ছেপ্টেম্বৰত প্ৰধানমন্ত্ৰীয়ে বেনাৰছ হিন্দু বিশ্ববিদ্যালয়(বিএইচইউ)ৰ এম্পিথিয়েটাৰত এক অনুষ্ঠানত ৫০০ কোটিতকৈ অধিক টকা ব্যয় সাপেক্ষ বিভিন্ন উন্নয়নমূলক প্রকল্পৰ উদ্বোধন তথা আধাৰশিলা স্থাপন কৰিব। প্রধানমন্ত্রীয়ে উদ্বোধন কৰিবলগীয়া প্রকল্পসমূহ ভিতৰত-পুৰণা কাশীৰ বাবে এটি সু-সংহত বিদ্যুৎ উন্নয়ন প্রকল্প, বেনাৰছ হিন্দু বিশ্ববিদ্যালয়ত অটল ইনকিউবেচন চেন্টাৰ উল্লেখযোগ্য। তদুপৰি, এই বিশ্ববিদ্যালয়ত তেওঁ এটি আঞ্চলিক চকুৰোগ চিকিসাৎ কেন্দ্রৰ আধাৰশিলা স্থাপন কৰিব। প্ৰধানমন্ত্ৰীয়ে এক জনসভাতো ভাষন আগবঢ়াব।
দেশবাসীৰ নামত আইক্ৰিয়েট চেণ্টাৰ উচৰ্গা প্ৰধানমন্ত্ৰী মোদী, ইজৰাইলৰ প্ৰধানমন্ত্ৰী নেতান্যাহুৰ

প্ৰধানমন্ত্ৰী মোদী আৰু ইজৰাইলৰ প্ৰধানমন্ত্ৰী নেতান্যাহুয়ে আজি আহমেদাবাদৰ সমীপৱৰ্তী গাঁৱত প্ৰতিষ্ঠা কৰা এটা আইক্ৰিয়েট সুবিধাসম্পন্ন কেন্দ্ৰ দেশবাসীৰ নামত উচৰ্গা কৰে। আইক্ৰিয়েট হৈছে এটা স্বতন্ত্ৰ কেন্দ্ৰ, যাৰ উদ্দেশ্য হৈছে খাদ্য সুৰক্ষা, পানী, যোগাযোগ, চাইবাৰ নিৰাপত্তা, তথ্য-প্ৰযুক্তি আৰু ইলেক্ট্ৰনিকছ, শক্তি, বায়’-মেডিকেল সা-সামগ্ৰী তথা সঁজুলি ইত্যাদিৰ দৰে প্ৰধান সমস্যাৰ সমাধান দিব পৰাকৈ সৃষ্টিশীলতা, নতুনত্ব, কাৰিকৰী, প্ৰডাক্ট ডিজাইন আৰু উন্নত প্ৰযুক্তিৰ ব্যৱস্থা কৰা। উন্নত মানৰ উদ্যোগী গঢ় দিব পৰাকৈ ভাৰতৰ পৰিস্থিতিতন্ত্ৰৰ উন্নয়ন সাধন কৰাটোৱেই আইক্ৰিয়েটৰ লক্ষ্য। দুয়োগৰাকী নেতাই বিভিন্ন ক্ষেত্ৰৰ সৈতে জড়িত প্ৰযুক্তি আৰু উদ্ভাৱনক আলোকপাত কৰা বহুতো বিপনী পৰিদৰ্শন কৰে। এই উপলক্ষে সমবেত ৰাইজক উদ্দেশ্যি প্ৰধানমন্ত্ৰীয়ে কয় যে ভাৰত আৰু ইজৰাইলৰ লোকসকলক অধিক ওচৰ চপাই অনাত নতুনত্ব উদ্ভাৱনে মুখ্য ভূমিকা পালন কৰিছে। তেওঁ কয় যে সমগ্ৰ বিশ্বই বৰ্তমান ইজৰাইলৰ প্ৰযুক্তিগত দক্ষতা আৰু সৃজনীশীলতাক অনুসৰণ কৰিছে। তেওঁ কয় ভাৰতৰ যুৱক-যুৱতীসকলৰ শক্তি আৰু উদ্দীপনা সকলো আছে। বৰ্তমান এই যুৱক-যুৱতীসকলক মাথো অকনমান উৎসাহ আৰু প্ৰতিষ্ঠানগত সমৰ্থনৰ প্ৰয়োজন বুলি লগতে কয় প্ৰধানমন্ত্ৰী। প্ৰধানমন্ত্ৰীয়ে কয় যে চৰকাৰে সমগ্ৰ ব্যৱস্থাটো নতুনত্বৰ অনুকূল কৰি তোলাৰ দিশত কাম কৰি আছে, যাতে যিকোনো এজন লোকেই ধাৰণা গঢ় দিব পাৰে; এই ধাৰণাই নতুনত্বৰ গঢ় দিয়ে; আৰু এই নতুনত্বই এখন নতুন ভাৰত গঢ়াত সহায় কৰে। প্ৰধানমন্ত্ৰীয়ে কয় যে সফলতাৰ বাবে প্ৰথম প্ৰয়োজন হৈছে সাহস। তেওঁ আইক্ৰিয়েট কেন্দ্ৰত উদ্ভাৱনীমুলক কাম-কাজত জড়িত সাহসী যুৱক-যুৱতীসকলক অভিনন্দন জ্ঞাপন কৰে। কালিদাসৰ বাণীৰ উদ্ধৃতি দি প্ৰধানমন্ত্ৰীয়ে ৰীতি-নীতি আৰু নতুনত্ব উদ্ভাৱনৰ মাজত থকা দ্বিধাবোধৰ সন্দৰ্ভত উল্লেখ কৰে। তেওঁ ভাৰতৰ যুৱ প্ৰজন্মক দেশে বৰ্তমান সন্মুখীন হোৱা প্ৰত্যাহ্বানৰ মোকাবিলা কৰিব পৰা তথা কম খৰচতে সাধাৰণ লোকসকলে জীৱন ধাৰণৰ মানদণ্ড উন্নত কৰিব পৰা অভিনৱ উদ্ভাৱন কৰিবলৈ আহ্বান জনায়। প্ৰধানমন্ত্ৰীয়ে ভাৰত আৰু ইজৰাইলৰ মাজত খাদ্য, পানী, স্বাস্থ্য আৰু শক্তিখণ্ডৰ দৰে দিশত নতুনত্ব উদ্ভাৱনৰ ক্ষেত্ৰত সহযোগিতাৰ সন্দৰ্ভত ভাষণত উল্লেখ কৰে। তেওঁ কয় দুয়োখন দেশৰ মাজৰ এই সহযোগিতাই একবিংশ শতিকাৰ মানৱ জাতিৰ ইতিহাসত এক নতুন অধ্যায়ৰ ৰচনা কৰিছে।
পুৰুষৰ ১০মিটাৰ এয়াৰ পিষ্টল ইভেণ্টত স্বৰ্ণ জয়ী সৌৰভ চৌধাৰীক প্ৰধানমন্ত্ৰীৰ অভিনন্দন

ইণ্ডোনেছিয়াৰ জাকাৰ্টা-পালেমবাঙত অনুষ্টিত অষ্টাদশ এছিয়ান গেমছ, ২০১৮ত পুৰুষৰ ১০মিটাৰ এয়াৰ পিষ্টল ইভেণ্টত স্বৰ্ণ জয় কৰা সৌৰভ চৌধাৰীক প্ৰধানমন্ত্ৰী শ্ৰী নৰেন্দ্ৰ মোদীয়ে অভিনন্দন জনাইছে। এক বাৰ্তাত প্ৰধানমন্ত্ৰীয়ে কয়, “১৬ বছৰ বয়সৰ সৌৰভ চৌধাৰীয়ে দেশৰ আশীষধন্য যুৱক-যুৱতীসকলৰ সম্ভাৱনা আৰু সাহসিকতাকে প্ৰতিফলিত কৰিছে। এইগৰাকী ব্যতিক্ৰমী তৰুণে এছিয়ান গেমছ ২০১৮ৰ ১০ মিটাৰ এয়াৰ পিষ্টল ইভেণ্টত দেশলৈ স্বৰ্ণ পদক আজুৰি আনিলে। তেওঁক বহুত বহুত অভিনন্দন জনাইছো।”
মহাকাশ বিজ্ঞান, প্ৰযুক্তিবিদ্যা আৰু এপ্লিকেশ্যনছৰ ক্ষেত্ৰত সহযোগিতা বৃদ্ধিৰ লক্ষ্যৰে ভাৰত আৰু আলজেৰিয়াৰ মাজত স্বাক্ষৰিত চুক্তিত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত মহাকাশ বিজ্ঞান, প্ৰযুক্তিবিদ্যা আৰু এপ্লিকেশ্যনছৰ ক্ষেত্ৰত সহযোগিতা বৃদ্ধিৰ লক্ষ্যৰে ভাৰত আৰু আলজেৰিয়াৰ মাজত স্বাক্ষৰিত চুক্তি সম্পৰ্কে অৱগত কৰা হয়৷ ২০১৮ৰ ১৯ ছেপ্টেম্বৰত বাংগালুৰুত এই চুক্তিখন স্বাক্ষৰ কৰা হৈছিল৷ এই চুক্তিয়ে উভয় দেশে পাৰস্পৰিক স্বাৰ্থজডড়িত মহাকাশ বিজ্ঞান, প্ৰযুক্তিবিদ্যা আৰু এপ্লিকেশ্যনছকে ধৰি পৃথিৱীৰ ৰিম’ট ছেনছিং; উপগ্ৰহ যোগাযোগ আৰু উপগ্ৰহভিত্তিক নেভিগেছন; মহাকাশ বিজ্ঞান আৰু গ্ৰহ-নক্ষত্ৰৰ অনুসন্ধান মহাকাশযানৰ গেছ আৰু মহাকাশ পদ্ধতি তথা গ্ৰাউণ্ড ব্যৱস্থা আৰু মহাকাশ প্ৰযুক্তিৰ ব্যৱহাৰ ইত্যাদি দিশত সহযোগিতা আগবঢ়াব৷ এই চুক্তিৰ ফলত আলজেৰিয়াৰ মহাকাশ সংস্থাৰ সৈতে ভাৰতৰ মহাকাশ গৱেষণা সংস্থাৰ যৌথ কর্মীগোট গঠন কৰা হ’ব৷ এই চুক্তি স্বাক্ষৰৰ ফলত ভাৰত আৰু আলজেৰিয়াৰ মাজত বৰ্হি মহাকাশৰ বিভিন্ন গৱেষণামূলক কাম-কাজৰ ক্ষেত্ৰত সহযোগিতা শক্তিশালী কৰি তুলিব৷ উল্লেখ্য যে ভাৰত আৰু আলজেৰিয়াই মহাকাশ গবেষণাৰ ক্ষেত্রত বাণিজ্যিক কাম-কাজ আৰম্ভ কৰাৰ বাবে আলোচনাত মিলিত হৈছে। আলজেৰিয়াৰ বিষয়াসকলে গ্রাউন ষ্টেচন সৃষ্টি কৰিব বিচাৰে। ভাৰতৰ পিএছএলভিৰ সহায়ত ২০১০-১৬ চনৰ ভিতৰত আলজেৰিয়াই তিনিটা মাইক্র’ আৰু ১টা নেনো উপগ্ৰহ উৎক্ষেপণ কৰিছে৷
২০১৭ বৰ্ষৰ ৰাষ্ট্ৰীয় আইন দিৱসৰ সামৰণি অনুষ্ঠানত প্ৰধানমন্ত্ৰীৰ ভাষণ

প্ৰধানমন্ত্ৰী শ্ৰী নৰেন্দ্ৰ মোদীয়ে আজি নতুন দিল্লীৰ বিজ্ঞান ভৱনত ২০১৭ বৰ্ষৰ ৰাষ্ট্ৰীয় আইন দিৱসৰ সামৰণি অনুষ্ঠানত ভাষণ দিয়ে। সংবিধানক গণতান্ত্ৰিক আৰ্হিৰ আত্মা আখ্যা দি তেওঁ কয় যে এই দিৱসটোৱে আমাক সংবিধান প্ৰণেতাসকলক স্মৰণ কৰিবলৈ সুবিধা দিয়ে। তেওঁ কয় যে সংবিধানখনে বহুবাৰ সময়ৰ পৰীক্ষাত অৱতীৰ্ণ হ’বলগা হৈছে আৰু প্ৰতিবাৰেই সফলতাৰে উত্তীৰ্ণ হৈছে। তেখেতৰ বক্তৃতাত প্ৰধানমন্ত্ৰীগৰাকীয়ে কেইবাবাৰো ড০ বি আৰ আম্বেদকাৰ, ড০ সচ্চিদানন্দ সিনহা, ড০ ৰাজেন্দ্ৰ প্ৰসাদ আৰু ড০ সৰ্বপল্লী ৰাধাকৃষ্ণণৰ দৰে নেতাৰ উক্তিৰ কথা উল্লেখ কৰে।এই উক্তিসমূহত সংবিধান তথা প্ৰশাসনৰ বহু গুৰুত্বপূৰ্ণ তথ্য পোৱা যায়।সংবিধানৰ আয়ুস, কাৰ্যকাৰিতা তথা ইয়াৰ সুচলতা ভাষণৰ বিষয়বস্তু আছিল। প্ৰধানমন্ত্ৰীগৰাকীয়ে কয় যে সংবিধানখন আমাৰ অভিভাৱকস্বৰূপ।আমি আমাৰ অভিভাৱকৰ আশা অনুৰূপে চলিব লাগিব।দেশৰ প্ৰয়োজনীয়তা তথা প্ৰত্যাহ্বানসমূহলৈ লক্ষ্য ৰাখি তেওঁ কয় যে প্ৰশাসনিক প্ৰতিষ্ঠানসমূহে পৰস্পৰে পৰস্পৰৰ প্ৰতি সহায় সহযোগ আগবঢ়াব লাগিব।তেওঁ কয় যে অনাগত পাঁচ বছৰত আমি আমাৰ শক্তিসমূহৰ সঠিক ব্যৱহাৰৰদ্বাৰা আমাৰ মুক্তিযুঁজাৰুসকলৰ সপোনৰ নতুন ভাৰত গঢ়ি তুলিব লাগিব। প্ৰধানমন্ত্ৰীগৰাকীয়ে কয় যে আমাৰ সংবিধানখন সামাজিক নথি হিচাপেও ব্যাখ্যা কৰা হয়। আমাৰ দুৰ্ভাগ্য যে স্বাধীনতাৰ পিছতে ধৰা দিয়া আমাৰ দুৰ্বলতাসমূহ এতিয়াও নিৰ্মূল হোৱা নাই। তেওঁ কয় যে আত্মবিশ্বাসৰ দিশৰপৰা চাবলৈ গ’লে বৰ্তমানৰ সময়ক ভাৰতৰ সোণালী যুগ বুলিব পাৰি।তেওঁ কয় যে এই গঠনমূলক পৰিবেশক আমি নতুন ভাৰত গঢ়াৰ দিশত কামত লগাব পাৰো। জীৱনধাৰণ সুচল কৰাত গুৰুত্ব দি প্ৰধানমন্ত্ৰীগৰাকীয়ে কয় যে চৰকাৰৰ কাম জনসাধাৰণক নিয়ন্ত্ৰণ কৰা নহয়, সুবিধা প্ৰদান কৰাহে। যোৱা তিনি বছৰত জীৱনধাৰণ সুচল কৰাৰ বাবে হাতত লোৱা বিভিন্ন পদক্ষেপ যেনে, ক্ষীপ্ৰ আয়কৰ ব্যৱস্থা, ক্ষীপ্ৰ পাছপোৰ্ট ব্যৱস্থা আদিৰ কথা তেওঁ উল্লেখ কৰে।তেওঁ কয় যে এই পদক্ষেপসমূহৰপৰা সমাজৰ সকলো শ্ৰেণীৰ লোকেই লাভান্বিত হৈছে।তেওঁ কয় যে প্ৰায় ১২০০ আওপুৰণি আইনৰ সংস্কাৰ সাধন কৰা হৈছে। ব্যৱসায় কৰা সহজ হোৱাৰ ফলত জীৱনধাৰণৰ ক্ষেত্ৰত যোগাত্মক প্ৰভাৱ পৰিছে।তেওঁ কয় যে লোক আদালতসমূহৰ ফলত আদালতত বহুদিন ধৰি পৰি থকা গোচৰৰ সংখ্যা কমিছে।তেওঁ ন্যায় ব্যৱস্থাক সহজলভ্য কৰি তোলাৰ বাবে লোৱা বিভিন্ন পদক্ষেপৰ কথাও উল্লেখ কৰে। নিৰ্বাচনৰ সময়ত সুৰক্ষা, অসামৰিক কৰ্মচাৰী আদিৰ ক্ষেত্ৰত হোৱা শকত অংকৰ খৰচৰ কথা উল্লেখ কৰি প্ৰধানমন্ত্ৰীগৰাকীয়ে কয় যে এই ক্ষেত্ৰত যোগাত্মক আলোচনাৰ তেওঁ পক্ষপাতী আৰু কেন্দ্ৰ তথা ৰাজ্যসমূহৰ নিৰ্বাচন একেলগে কৰি এই খৰচ হ্ৰাস কৰাৰ কথা চিন্তা কৰাৰ থল আছে। প্ৰধানমন্ত্ৰীগৰাকীয়ে কয় যে সংবিধানৰ ৰাজহাড়স্বৰূপ বিষয়া, আইন আৰু ন্যায়পালিকাৰ মাজত সামঞ্জস্য থাকিব লাগে। এই সন্দৰ্ভত প্ৰধানমন্ত্ৰীগৰাকীয়ে উচ্চতম ন্যায়ালয়ৰ শুনানীৰ কথাও উল্লেখ কৰে।
ভাৰত পৰিৱৰ্তিত হৈছে কিয়নো ভাৰতীয়সকলে পৰিৱৰ্তন হ’বলৈ সিদ্ধান্ত গ্ৰহণ কৰিছেঃ প্ৰধানমন্ত্ৰী

ছুৰাটত অনুষ্ঠিত নিউ ইণ্ডিয়া ইয়ুথ সমাৰোহত প্ৰধানমন্ত্ৰী নৰেন্দ্ৰ মোদীয়ে যুৱ পেছাদাৰীসকলৰ সৈতে বাৰ্তালাপত মিলিত হয়৷ এই নিউ ইণ্ডিয়া ইয়ুথ সমাৰোহত প্ৰধানমন্ত্ৰীক চমকপ্ৰদ স্বাগতম জনোৱা হয়৷ প্ৰধানমন্ত্ৰী নৰেন্দ্ৰ মোদীয়ে কয় যে ৰাষ্ট্ৰ পৰিৱৰ্তন হোৱাৰ দিশত আগবাঢ়িছে কিয়নো দেশৰ জনতাই উন্নত ভাৰতৰ বাবে পৰিৱৰ্তিত হোৱাৰ সিদ্ধান্ত গ্ৰহণ কৰিছে৷ ছুৰাটৰ নিউ ইণ্ডিয়া ইয়ুথ সমাৰোহত ভাষণ প্ৰদান কৰি প্ৰধানমন্ত্ৰীয়ে কয় যে পূৰ্বৰ ধাৰণা আছিল এনেধৰণৰ যে একো নহ’ব অথবা একো পৰিৱৰ্তন নহ’ব৷ কিন্তু এতিয়া মানসিক স্থিতি পৰিৱৰ্তন হৈছে আৰু এয়া পৰিলক্ষিত হৈছে৷ তেওঁ কয়, ‘‘প্ৰাৰম্ভিক পৰ্যায়ত মানুহৰ মাজত একো পৰিৱৰ্তন নহ’ব জাতীয় ধাৰণা আছিল৷ আমি প্ৰথমে সকলোৰে মানসিক স্থিতি পৰিৱৰ্তন কৰিলো- এতিয়া সকলো পৰিৱৰ্তন হ’ব পাৰে৷ ভাৰতৰ পৰিৱৰ্তন হৈছে কিয়নো ভাৰতীয়সকলে পৰিৱৰ্তন হ’বলৈ সিদ্ধান্ত গ্ৰহণ কৰিছে৷’’ ভাৰতৰ শক্তিৰ বিষয়ে আলোকপাত কৰি প্ৰধানমন্ত্ৰীয়ে কয়, ‘‘মুম্বাইত সন্ত্ৰাসবাদীৰ আক্ৰমণ হোৱাৰ পিছত কি হ’ল? আমাৰ চৰকাৰৰ সময়ত উৰিৰ ঘটনাৰ পিছত কি হ’ল? এয়াই পৰিৱৰ্তন৷ আমাৰ জোৱানসকলৰ হৃদয়ত জ্বলি থকা জুই প্ৰধানমন্ত্ৰীৰ হৃদয়তো জ্বলি আছিল৷ ছাৰ্জিকেল ষ্ট্ৰাইক তাৰেই প্ৰতিফলন৷ উৰিৰ সন্ত্ৰাসবাদীৰ আক্ৰমণে মোক শুবলৈ দিয়া নাছিল আৰু ইয়াৰ পিছত কি হ’ব আপোনালোক সকলোৱেই জানে৷ এয়াই পৰিৱৰ্তন৷’’ প্ৰধানমন্ত্ৰীয়ে কয় যে ক’লা ধনৰ বিৰুদ্ধে চৰকাৰে গ্ৰহণ কৰা পদক্ষেপ অতি সাহসিক আৰু নিৰ্ণায়ক আছিল৷ বিমুদ্ৰাকৰণৰ পিছত তিনি লাখ উদ্যোগ বন্ধ হৈছিল আৰু কোনেও ভাবিব পৰা নাছিল যে ক’লা ধন নিয়ন্ত্ৰিত হ’ব, প্ৰধানমন্ত্ৰীয়ে এইদৰে কয়৷ তেওঁ কয়, ‘‘ভাৰতৰ জনসাধাৰণ মানসিকতা বৰ্তমানে পৰিৱৰ্তন হৈছে আৰু ই দেশকো পৰিৱৰ্তিত কৰিব৷ এয়া মোৰ বিশ্বাস৷ দেশ আমাৰ প্ৰত্যেকতকৈ ডাঙৰ৷’’ এক লঘূ পৰিবেশত প্ৰধানমন্ত্ৰীয়ে কয় যে এয়া তেওঁৰ দিনটোৰ চতুৰ্থটো জন সন্মিলনত অংশগ্ৰহণ৷ কিন্তু তেওঁ ভাগৰি পৰা নাই আৰু জনতাহে ভাগৰি পৰিছে নেকি সোধাত জনসাধাৰণৰ বৃহদাংশই নহয় বুলি উত্তৰ প্ৰদান কৰে৷ প্ৰধানমন্ত্ৰীয়ে সমগ্ৰ দিনটো গুজৰাট পৰিভ্ৰমণ কৰে৷ দিনটোৰ আৰম্ভণিতে প্ৰধানমন্ত্ৰীয়ে ছুৰাট বিমানন্দৰৰ টাৰ্মিনেল বিল্ডিঙৰ প্ৰসাৰণ অংশৰ আধাৰশিলা স্থাপন কৰাৰ লগতে বিভিন্ন উন্নয়নমূলক প্ৰকল্প মুকলি কৰে৷ ইয়াৰোপৰি তেওঁ ছুৰাটৰ ষ্টেট-অব্-দা-আৰ্ট ৰচিলাবেন সেৱন্তীলাল ভেনাছ চিকিৎসালয়ো ৰাষ্ট্ৰলৈ বুলি উচৰ্গা কৰে৷ প্ৰধানমন্ত্ৰীয়ে দাণ্ডীত ৰাষ্ট্ৰীয় লোণ সত্যাগ্ৰহ স্মাৰকো ৰাষ্ট্ৰলৈ বুলি উচৰ্গা কৰে৷
খাদ্য নিৰাপত্তা সহযোগিতাৰ দিশত ভাৰত আৰু ডেনমাৰ্কৰ মাজত স্বাক্ষৰিত বুজাবুজি চুক্তিত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুস্থিত কেবিনেট বৈঠকত ভাৰত আৰু ডেনমাৰ্কৰ মাজত ২০১৮ৰ ১৬ এপ্ৰিলত খাদ্য নিৰাপত্তা সহযোগিতাৰ দিশত স্বাক্ষৰিত পূৰ্বপ্ৰস্তাৱিত বুজাবুজি চুক্তিত অনুমোদন জনায়। লাভালাভঃ এই বুজাবুজি চুক্তিয়ে দুয়ো দেশৰ সম্পৰ্ক, পাৰস্পৰিক বুজাপৰা আৰু বিশ্বাসক আৰু অধিক শক্তিশালী কৰিব। এই চুক্তিয়ে খাদ্য নিৰাপত্তাৰ ক্ষেত্ৰত দুয়ো দেশত উন্নত অনুশীলনৰ প্ৰচাৰৰ লগতে এই ক্ষেত্ৰত দেখা দিয়া সমস্যাৰ দ্ৰুত সমাধানত বুজাবুজিক সুদৃঢ় কৰিব। এই বুজাবুজি চুক্তি নিৰাপত্তাৰ মান উন্নয়নত সহায় কৰাৰ বাবে এই ক্ষেত্রত প্রচলিত আটাইতকৈ উন্নত পদ্ধতি তথা গুৰুত্বপূর্ণ খাদ্য সামগ্ৰীৰ বাণিজ্যিক লেনদেন আৰু বৃদ্ধি কৰিব।
মহীশূৰত প্ৰধানমন্ত্ৰীৰদ্বাৰা ৰে’ল প্ৰকল্পৰ মুকলি, শ্ৰৱণবেলাগলাত উন্নয়নমূলক কামৰ উদ্বোধন

প্ৰধানমন্ত্ৰী নৰেন্দ্ৰ মোদীয়ে আজি মহীশূৰ আৰু কে এচ আৰ বাঙ্গালুৰুৰ মাজত চলিবলগীয়া বৈদ্যুতিকৃত ৰে’ল লাইন দেশবাসীৰ বাবে মুকলি কৰে। মহীশূৰ ৰে’ল ষ্টেশ্যনত অনুষ্ঠিত এক অনুষ্ঠানত তেওঁ মহীশূৰ আৰু উদয়পুৰৰ মাজত চলিবলগীয়া পেলেচ কুইন হামচফৰ এক্সপ্ৰেছ ৰেলগাড়ীখনৰো যাত্ৰাৰম্ভ কৰায়। ইয়াৰ আগতে প্ৰধানমন্ত্ৰীগৰাকীয়ে বাহুবলী মহামস্তকাভিষেক মহোৎসৱ, ২০১৮ উপলক্ষে শ্ৰৱণবেলাগলা ভ্ৰমণ কৰে। তেওঁ এ এচ আই যোগে বিন্ধ্যাগিৰি পাহাৰৰ নতুন খটখটী উদ্বোধন কৰে। তেওঁ বাহুবলী সাধাৰণ চিকিৎসালয়ো উদ্বোধন কৰে। শ্ৰৱণবেলাগলাত এক জনসভাক উদ্দেশ্যি তেওঁ কয় যে সাধু-সন্তসকলে সদায়ে আমাৰ সমাজলৈ যোগাত্মক পৰিৱৰ্তন আনিবলৈ সক্ষম হৈছে। প্ৰধানমন্ত্ৰীগৰাকীয়ে কয় যে যুগৰ লগত খাপ খুৱাই পৰিৱৰ্তনক আঁকোৱালি ল’ব পৰাতেই আমাৰ সমাজৰ শক্তি নিহিত হৈ আছে। দৰিদ্ৰসকলৰ বাবে মান-সম্পন্ন আৰু সুলভ স্বাস্থ্যসেৱা আগবঢ়োৱা আমাৰ দায়িত্ব।
প্ৰতিষ্ঠা দিৱস উপলক্ষে সীমান্ত সুৰক্ষা বাহিনীৰ জোৱানলৈ শুভেচ্ছা প্ৰধানমন্ত্ৰীৰ

প্ৰধানমন্ত্ৰী শ্ৰী নৰেন্দ্ৰ মোদীয়ে সীমান্ত সুৰক্ষা বাহিনীৰ প্ৰতিষ্ঠা দিৱস উপলক্ষে জোৱানসকলৰ লগতে তেওঁলোকৰ পৰিয়ালবৰ্গলৈ শুভেচ্ছা জ্ঞাপন কৰিছে। এক বাৰ্তাত প্ৰধানমন্ত্ৰীয়ে কয়, “সীমান্ত সুৰক্ষা বাহিনীৰ প্ৰতিষ্ঠা দিৱস উপলক্ষে জোৱানসকলৰ লগতে তেওঁলোকৰ পৰিয়ালবৰ্গলৈ শুভেচ্ছা জ্ঞাপন কৰিছো। আমাৰ দেশৰ প্ৰতি বিএছএফৰ কষ্ট সহিষ্ণুতা আৰু অনবদ্য সেৱা উল্লেখযোগ্য। তেওঁলোকে সীমান্তত থাকি আমাক শত্ৰুৰ লগতে প্ৰাকৃতিক দুৰ্যোগ আৰু দুৰ্ঘটনাৰ সময়ত ৰক্ষা কৰে। সীমান্ত সুৰক্ষা বাহিনীক লৈ আমি গৌৰৱান্বিত।”
সন্ত্ৰাসবাদ আৰু সংগঠিত অপৰাধৰ বিৰুদ্ধে যুঁজ দিয়াৰ ক্ষেত্ৰত সহযোগিতা আগবঢ়োৱাৰ লক্ষ্যৰে ভাৰত আৰু ৰাছিয়াৰ মাজত প্ৰস্তাৱিত চুক্তি স্বাক্ষৰত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত সকলো ধৰণৰ সন্ত্ৰাসবাদ আৰু সংগঠিত অপৰাধৰ বিৰুদ্ধে যুঁজ দিয়াৰ ক্ষেত্ৰত সহযোগিতা আগবঢ়োৱাৰ লক্ষ্যৰে ভাৰত আৰু ৰাছিয়াৰ মাজত প্ৰস্তাৱিত চুক্তি স্বাক্ষৰত অনুমোদন জনোৱা হয়। অহা ২৭-২৯ নৱেম্বৰ, ২০১৭ত গৃহমন্ত্ৰীৰ নেতৃত্বত ভাৰতীয় প্ৰতিনিধি দলৰ ৰাছিয়া ভ্ৰমণৰ সময়ত এই চুক্তি স্বাক্ষৰ কৰা হ’ব। পটভূমিঃ ভাৰত আৰু ৰাছিয়াৰ মাজত পাৰস্পৰিক স্বাৰ্থজড়িত আন্তঃৰাষ্টীয় দিশত এক দীৰ্ঘদিনীয়া ঐতিহাসিক সহযোগিতা আছে। সমগ্ৰ বিশ্বজুৰি গা-কৰি উঠা সন্ত্ৰাসবাদ আৰু সংগঠিত অপৰাধৰ পৰিপেক্ষিতত দেশসমূহে সকলো ধৰণৰ সন্ত্ৰাসবাদৰ বিৰুদ্ধে যুঁজ দিবলৈ সহযোগিতাৰে কাম কৰাটো অতি জৰুৰী হৈ পৰিছে। এই প্ৰস্তাৱিত চুক্তিখন নিৰাপত্তা তথা অন্যান্য ভাবুকি সৃষ্টিকাৰী দিশত সহযোগিতাৰে যুঁজ দিয়াৰ বাবে ১৯৯৩ চনৰ অক্টোবৰত স্বাক্ষৰিত চুক্তিৰ বিকল্প হিচাপে গ্ৰাহ্য হ’ব। ইয়াৰ দ্বাৰা দুয়োখন দেশে সন্ত্ৰাসবাদ ৰোধৰ সৈতে জড়িত বিভিন্ন তথ্য বিনিময়, উন্নত অনুশীলনৰ ব্যৱ্স্থা কৰিব পাৰিব।
ৰাষ্ট্ৰীয় সংস্থাৰ সদস্য তথা অধ্যক্ষৰ কাৰ্যকাল স্থায়ী কৰাৰ প্ৰস্তাৱত কেবিনেটৰ অনুমোদন

প্ৰধান মন্ত্ৰী শ্ৰী নৰেন্দ্ৰ মেদীৰ পৌৰোহিত্যত অনুষ্ঠিত কেন্দ্ৰীয় কেবিনেটৰ বৈঠকত ১৯৯৯ চনৰ অটিজম, চেৰিব্ৰেল পাল্ছি, মানসিকভাৱে বিকাৰগ্ৰস্ত তথা বহুৰোগৰদ্বাৰা আক্ৰান্ত লোকৰ আইনৰ ৪ (১) আৰু ৫ (১) শাখাক সংশোধন কৰি সেই সকল লোকৰ কল্যাণৰ বাবে থকা ৰাষ্ট্ৰীয় সংস্থাৰ সদস্য তথা অধ্যক্ষৰ কাৰ্যকাল তিনিবছৰৰ বাবে স্থায়ী কৰাৰ প্ৰস্তাৱত অনুমোদন জনোৱা হয়। ১৯৯৯ চনৰ ৰাষ্ট্ৰীয় সংস্থাৰ আইনৰ ৪ (১)শাখা মতে ৰাষ্ট্ৰীয় সংস্থাৰ সদস্য তথা অধ্যক্ষৰ কাৰ্যকাল তিনিবছৰৰ পিছতো অব্যাহত থাকিব পাৰে যদিহে তেওঁলোকৰ উত্তৰীধিকাৰীক যথাসময়ত নিযুক্ত কৰা নহয়।যদি অধ্যক্ষই পদত্যাক কৰে এই আইনৰ ৫ (১) শাখা মতে চৰকাৰে তেওঁৰ উত্তৰীধিকাৰী নিয়োগ নকৰালৈকে তেওঁ কাৰ্যভাৰ চম্ভালিব লাগিব। এই সুবিধাসমূহৰ বাবে বৰ্তমান একেজন অধ্যক্ষই অনিৰ্ধাৰিত সময় ধৰি কাৰ্যকাল চলাই থকা দেখা গৈছিল।প্ৰস্তাৱিত সংশোধনে এই ব্যৱস্থা নোহোৱা কৰিব বুলি আশা কৰা হৈছে।
অমৃতসৰত সংঘটিত ৰে’ল দুৰ্ঘটনাত প্ৰাণহানি হোৱাসকলৰ প্ৰতি শোকপ্ৰকাশ প্ৰধানমন্ত্ৰীৰ

প্ৰধানমন্ত্ৰী শ্ৰী নৰেন্দ্ৰ মোদীয়ে অমৃতসৰত ৰে’ল দুৰ্ঘটনাত প্ৰাণহানি হোৱাসকলৰ প্ৰতি শোকপ্ৰকাশ কৰিছে। টুইটাৰযোগে এক শোকবাৰ্তাত প্ৰধানমন্ত্ৰীয়ে কয়, “অমৃতচৰত সংঘটিত ৰে’ল দুৰ্ঘটনাৰ বাবে অতিশয় দুঃখিত হৈছো। এই শোকাবহ ঘটনা অতি হৃদয় বিদাৰক। যিবোৰ পৰিয়ালে তেওঁলোকৰ আত্মীয়সকলক হেৰুৱালে তেওঁলোকৰ প্ৰতি মই গভীৰ সমবেদনা জনাইছো আৰু আহতসকলৰ আশু আৰোগ্য কামনা কৰিছো। ইতিমধ্যে বিষয়াবৰ্গক তাৎক্ষণিকভাৱে প্ৰয়োজনীয় সকলো সহায় আগবঢ়াবলৈ নিৰ্দেশ দিয়া হৈছে।”